Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од П. Г., поднесена против Државна комисија за одлучување во управна постапка и постапка од работен однос во втор степен на 28.03.2024 година го донесе следното

**Р Е Ш Е Н И Е**

Жалбата од П. Г., поднесена против Државна комисија за одлучување во управна постапка и постапка од работен однос во втор степен, заведена во архивата на Агенцијата за заштита на правото на слободен пристап до информациите од јавен карактер под бр.08-62 на 20.03.2024 година **СЕ ОТФРЛА како недопуштена**.

**О Б Р А З Л О Ж Е Н И Е**

## П. Г., како што е наведено во Жалбата, на 11.03.2024 година, преку електронска пошта поднел Барање за пристап до информации од јавен карактер до Државна комисија за одлучување во управна постапка и постапка од работен однос во втор степен, со кое побарал по е-маил да му се достави електронски запис од следната информација:

„-Дали е завршена жалбената постапка пред државна комисија за одлучување во управен постапка и постапка од работен однос во втор степен по поднесени жалби од лицето Теодор Игнов од Велес со живеалиште на Ул.Димко Најдов број 60 во Велес, против донесените акти Решение ИП1 бр.17-42 од 18.05.2023 година и Решение ИП1 бр.17-43 од 18.05.2023 година донесени од општински градежни инспектор при ЕЛС Општина Велес.

-Каков е исходот од жалбената постапка по поднесените жалби по двата акта против Решение ИП1 бр.17-42 од 18.05.2023 година и против Решение ИП1 бр.17-43 од 18.05.2023 година.

-Примерок во електронска форма од донесените одлуки по поднесените жалби против донесените акти Решение ИП1 бр.17-43 од 18.05.2023 година и Решение ИП1 бр.17-43 од 18.05.2023 година донесени од општински градежен инспектор при ЕЛС Општина Велес.“

Постапувајќи по ова Барање, Имателот на информации на 13.03.2024 година до Барателот на информации достави Известување бр.1005-257/2. Во Известување е наведено: „Барањето кое Вие го имате доставено до Државна комисија за одлучување во управна постапка и постапка од работен однос во втор степен не може да се третира како барање од јавен карактер и по истото да се постапуа согласно одредбите од Законот за слободен пристап до информации од јавен карактер...Во Вашиот случај се работи за барање од личен карактер и поради тоа Ве упатуваме да се обратите со писмен поднесок до Државната комисија....“

Незадоволен од наведеното Известување, Барателот на информацијата на 20.03.2024 година поднесе Жалба заведена во Агенцијата под арх. бр. 08-62. Во Жалбата Барателот на информации ги цитира член 4, 10 став 1 алинеја 1, 12, 15, 20 од Законот за слободен пристап до информации од јавен карактер.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:

Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до Државна комисија за одлучување во управна постапка и постапка од работен однос во втор степен на 11.03.2024 година, не претставува барање за пристап до информации од јавен карактер, туку е барање од личен интерес, односно барање од надлежност на Државна комисија за одлучување во управна постапка и постапка од работен однос во втор степен, која била должна да постапи согласно своите надлежности.

Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднел барање за пристап до информации кои имаат личен карактер, со кое Барање бара информација за текот на конкретна жалбена постапка пред Државна комисија за одлучување во управна постапка и постапка од работен однос во втор степен.

Во конкретниот случај, Имателот на информации со Известување потврдува дека бараните информации се од личен интерес, а исто така му објаснил на Барателот како бараните информации да ги добие со стандартизирано барање пред Имателот.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.

Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.

Законот за слободен пристап до информации од јавен карактер обезбедува остварување на јавен интерес, опишан и таксативно наброен во член 3 став 1 алинеја 7 и гласи: „Јавен интерес во остварувањето на правото на пристап до информации подразбира, но не се ограничува, на интерес за информации со чие што објавување...1.ќе се открие злоупотреба на службената положба и коруптивното однесување; 2.ќе се открие противправно стекнување или трошење на буџетски средства; 3.ќе се открие потенцијален судир на интереси; 4.ќе се спречат и откријат сериозни закани по здравјето и животот на луѓето; 5.ќе се спречи и открие загрозување на животната средина; 6. Ќе се помогне да се разбере прашањето за кое се креира јавна политика или се води парламентарна дебата и 7. Ќе се овозможи еднаков третман на секој граѓанин пред законите“.

Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.

Согласно погоренаведеното, Агенцијата му укажува на жалителот, дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**